จังหวัดระนอง พร้อมประชุมคณะรัฐมนตรีอย่างเป็นทางการนอกสถานที่ ที่จังหวัดชุมพร เตรียมนำเสนอโครงการพัฒนาโครงสร้างพื้นฐาน ถนนเชื่อมโยงการท่องเที่ยวและการค้า พัฒนาแหล่งน้ำ ชูผลักดันสนามกีฬาขานรับเมืองแห่งสุขภาพ
นายจตุพจน์ ปิยัมปุตระ ผู้ว่าราชการจังหวัดระนอง เปิดเผยถึงการลงพื้นที่และการประชุมคณะรัฐมนตรีอย่างเป็นทางการนอกสถานที่ ที่จังหวัดชุมพร ว่า ในส่วนของจังหวัดระนองได้เตรียมเสนอแผนงาน โครงการ เพื่อขอรับการสนับสนุนจากรัฐบาล อาทิ ในส่วนของการพัฒนาโครงสร้างพื้นฐาน เช่นการปรับปรุงถนนเส้นทางอำเภอเมืองระนอง-หลังสวนสุราษฎร์ธานี เชื่อมโยงการท่องเที่ยวและการค้าระหว่างฝั่งตะวันตกและตะวันออก การก่อสร้างสนามกีฬา 1,000 ที่นั่ง ภายใต้ยุทธศาสตร์เมืองแห่งสุขภาพ การสนับสนุนนโยบายด้านการบริหารจัดการน้ำด้วยการปรับปรุงประสิทธิภาพอ่างเก็บน้ำ สร้างพนังกั้นน้ำแก้ปัญหาอุทกภัย สร้างอ่างเก็บน้ำแก้ปัญหาขาดแคลนน้ำ เป็นต้น 




นอกจากนี้ยังส่งเสริมการพัฒนาและเพิ่มประสิทธิภาพท่าเรือน้ำลึกจังหวัดระนองที่มีมาไม่น้อยกว่าสิบปีแล้วแต่ยังประสบปัญหาจากร่องน้ำลึกที่ตื้น ซึ่งที่ผ่านมาได้คณะรัฐมนตรีได้จัดงบประมาณให้ศึกษาเพื่อขุดลอกน้ำลึกให้ลึกมาขึ้นให้สามารถรองรับเรือบรรทุกขนาดใหญ่ได้ ซึ่งเชื่อว่าจะช่วยสนับสนุนเศรษฐกิจการค้าในพื้นที่ ที่มีสัดส่วนผลิตภัณฑ์มวลรวมในประเทศ GDP คิดเป็นมูลค่า 26,000 ล้านบาทต่อปี ได้เป็นอย่างดี




ผู้ว่าราชการจังหวัดระนอง ยังกล่าวเชิญชวนประชาชนมาท่องเที่ยวจังหวัดระนอง เมืองท่องเที่ยวเชิงสุขภาพ ที่โดดเด่นเกี่ยวกับน้ำแร่ธรรมชาติที่มีประสิทธิภาพและเป็นระบบ